
Graecos et Italos diutius olim inter se quam cum 
ceteris Indo-Germanis fuisse coniunctos siue exstitisse 
aetatem quam uocant (Graeco-Italicam quamuis summa 
doctissimorum uirorum auctoritate firmatum uideatur, ta- 
men nuperrime non defuerunt, qui labefactare illam opi- 
nionem conarentur. Inprimis Lottner commemorandus 
est, qui certis argumentis et ex grammaticis populorum 
systematis et ex historia uictus cultusque comparatiua pe- 
‚titis nisus Graeco-Italicam aetatem statui omnino non posse 
demonstrauit. (Kuhnii Ztschr. für vergleichende sprach- 
forschung VII, p. 18 sqq., 161 sqq.). Tantum enim abesse 
docuit, ut cum Graecis propinquior Italis affinitas inter- 
cedat, ut iis populis, qui septemtrionales Europae regiones 
incolunt quosque ipse septemtrionalium populorum nomine 
amplectitur, dico Celtis Germanis Slauo-Lituanis Italı ad- 
numerandi sint. Atque ita quidem Lottner (ibid. p. 193) 
seiunctiones migrationesque populorum Indo-Germanorum 
euenisse arbitratur, ut primum Europaei, communibus in 
Asia sedibus relictis, ab Indo-Eraniis siue Ariis segregati 
aliquantum temporis unum populum effecerint, deinde ex 
Europaeorum uniuersorum coniunctione Graeci sese primi 
separauerint, tum demum, interiecto haud exiguo temporis 
spatio, quo multis mutationibus grammaticis linguae a 
primitiuo statu degenerare coeperint, id quod illorum po- 
pulorum fuerit reliquum in lItalos Germanos Slauo- 
Lituanos sit dilapsum. Celtas autem, de quibus suspicari 
magis quam pro certo dicere liceat, post Italos quidem, 

sed ante Germanos et Slauo-Lituanos separatas sedes pe- 
tiisse ueri simillimum esse. Et alio quidem loco (Kuhnii 
et Schleicheri Beiträge zur vergleichenden sprachforschung 
II, p.309sqgq.) Lottner ad sententiam suam magis confirman- 
dam ea, quae de Celtis loco supra laudato suspicatus erat, 
comparatis nonnullis Italorum et Oeltarum formationibus 
grammaticis, rationibus et argumentis fulciuit; ad eam 
autem argumentationis summanı peruenit, ut in partes tres 
maiores Indo-Germanos Europam incolentes esse diuiden- 
dos censeat, quarum unam Graeci efficiant, alteram Italo- 
Celtae, Germano-Slauo-Lituani tertiam. Nam quin hi tres 
quos proxime nominaui populi propinquiore inter se cogna- 
tione sint coniuncti, quemadmodum Schleicher Beiträge I, 
p. Il sgq. de iis disputauerit, non iam posse dubitari. 
Quae si probarentur, re uera aetas Graeco-Italica non iam 
statui posset. 

Idem fere, quod Lottner proponit certissimum, opi- 
nari uidetur Sonne, sed aliter pronuntiat. Of. Kuhnii Ztachr. 
XII, p. 273. Qui cum animaduertat Graecorum linguam 
in usu syntactico nonnullarum partieularum — ut v=v in 
Ö-V-TOG, &-V-TN, TO-V-TO; Ca—=TE — mirum in modum cum 
sermone uedico consentire, tantum abesse putat, ut aeta- 
tem Graeeo-Italicam statui necesse sit, ut Graecam linguam 
cum Perso-Indica linguarum familia arctius coniungere li- 
ceat, e quibus illa occidenten: uersus maxime promota sit. 
Quod quidem utrum probabile uideatur necne, in medio 
relinquatur. 

Si uera sunt, quae et ex grammaticis populorum sy- 
stematis et ex historia uietus cultusque comparata effici 
uolt Lottner — id quod equidem non dubito —, in my- 
thologicis quoque rebus diuersitas Italorum et Graecorum 
arctiorque illorum cum septemtrionalibus populis cognatio 
cernatur necesse est. Nam mytbologicas quaestiones ad 
eas, quae de wietu cultuque sunt, quam proxime referri, 
quis est quin uideat? Et quamquam nec mythologiecis 

solis neque iis, quae ex historia uictus cultusque depro- 
muntur, argumentis de ratione, quae inter populos duos 
intercedit, certo conici potest, sed solis iis argumentis, 
quae ipsa linguarum natura suppeditantur: tamen addita 
eiusmodi argumenta, quibus ea, quae ex ipsa linguarum 
natura concluduntur, reddantar firmiora, omnino conte- 
innenda non sunt. 

Sed cum is, qui in res mythologicas inquirit, semper 
in lubrico quası sit raroque tam prope ad ueritatem acce- 
dat, quam quiipsa linguarum natura ducitur; in comparan- 
dis Graecorum et Italorum religionibus eo maius, ne a uero 
aberret, periculum est, quod iam inde ab antiquissimis tem- 
poribus ualuisse multum Graecos cum in aliis rebus tum ad 
conformandam Romanorum religionem constat ob eamque 
rem, quid sit Italorum proprium, quid a Graecis assumptum, 
discernere saepe difficillimum est. Quae quidem non mi- 
nima uidetur causa fuisse, cur tam diu utriusque religionis 
diuersitas ignoraretur, neque, ubi intellecta est, tanta esse 
uideretur, ut arctiorem Graecorum et Italorum cognatio- 
nem statui uetaret. 

Nominum congruentiam certissimum fundamentum 
esse, quo omnis mythologia comparatiua niti debeat, cum 
inter omnes constet, apparet eos populos recte putari 
cognatissimos, inter quos quam plurima deorum rerumque 
diuinarum nominum congruentia intercedat. Iam si iidem 
dii eademque deorum nomina apud alios populos inueniun- 
tur, id certe dubitandum non est, quin, cum hi populi ad 
eandem cognationem adiciendi sint, arctior jam non possit 
inter duos illos statui cognatio. Et hoc quidem de Grae- 
cis Italisque, quorum communia deorum nomina haud leuis 
esse momenti semper putabantur, censendum est. 

Summum numen diuinum Iuppiter apud Italos, apud 
Graecos Zeig appellatur; quac nomina eadem et a radice 
div (dyu) deriuanda esse constat. Sed cum Indorum deum 
Dyaus (nominat.), qui haud raro Dyaush pitd = Zeug 

zearne=Iuppiter cognominatur, Germanorum Ziu siue Zyr, 
qui primitiua lingua theodisca Tius in forma nominatiui 
non potest non nominatus fuisse, accuratissime cum nomi- 
nibus Zevg et Iuppiter congruere uideamus, Zeög-Iuppiter 
peculiaris Graeco-Italorum deus putandus non est. Dixerit 
fortasse quispiam Dyaus in religione uedica nec summi 
numinis umquam neque omnino dei partes sustinuisse, sed 
caelum lumenque caelestum significasse, ita ut uis magis 
cosmogonica quam deus esset, Dyaus autem apud Graecos 
demum et Italos in locum summi dei successisse. Sed 
hoc ipsum concedatur; quamquam eiusmodi locis, ut Rgv. 
IV, 17, 4, ubi Dyaus suwi'ras te janitä indrasya kart 
sväpastamah „uiris bene ornatus tuus (Indrae) genitor In- 
drae creator operibus excellentissimus“ appellatur, Rgv. VI, 
51, 5. 1, 136, 6 et multis aliis locis, quibus una cum aliüs 
diis inuocatus Dyaus semper eodem modo, quo Ianus apud 
Italos (cf. Macrob. Sat. I, 9, 3. Arnob. III, 29) in precibus 
supplicum primo loco ponitur, demonstrari uidetur, deum 
Dyaus antiquiore tempore apud Indos quoque nobiliorem 
obtinuisse locum. ÜConferatur Maximilianus Müller, Vor- 
lesungen über die wissenschaft der sprache II. Ser. p. 401: 
„Dyu muss früher als ein thätigerer, so zu sagen, drama- 
tnscherer gott aufgefasst worden sein“. 

Reliquus certe Germanorum Ziu-Zyr est, qui cum in _ 
carminibus Eddicis ad inferiorem bellici dei dignitatem 
recideret, in meridionalibus Germaniae partibus pristi- 
nam maiestatem diu retinuit. Hunc enim deum fulgenti 
lucentique caelo antiquitus praefuisse Iacobus Grimm de- 
monstrauit, Deutsche mythologie p. 175 sqq.; hunc eun- 
dem esse, quem regnatorem omnium Semnones, uetustis- 
simi nobilissimique Sueborum colerent (Tac. Germ. 39), pro- 
bauit Simrock, Handbuch der deutschen mythologie p. 292. 
Ac uetusta fuisse illa Semnonum sacra, ex hisce Taciti 
uerbis satis elucet: fides antiquitatis religione firmatur. 
Zu autem deum in meridionali Germania diutius quam 

apud Scandinauos in suo loco remansisse non mirabimur, 
si Grimmii uocis meminerimus, quam edidit Mythol. p. 343: 
„Die inneren Deutschen lagen der römischen fabel näher, 
ohne daß irgend entlehnung stattgefunden zu haben braucht“. 

Quodsi quis uedicum Dyaus non dei nomen, sed ap- 
pellatiuum esse uolet, restat tamen trium Europaeorum 
populorum in summi dei nuncupatione consensus; unde 
nouo, id quod Lotiner sentit, argumento confirmatur, Eu- 
ropaeos ab Indo-Eraniis separatos aliquamdiu unum popu- 
lum effecisse.. Nam omissa appellatiua nominis Dyaus 
notione Europaei congruenter summi numinis diuini no- 
men inde sumpserunt, eodem modo, quo ex contrario 
Graecum ovgavog appellatiuam solam notionem retinuit, 
uedicum Yaruna nomen proprium dei factum est. 

Idem, quod de Iouis Graeeique Yıög nominibus, de 
plerisque diis Graecorum et Italorum demonstrari potest: 
non esse peculiares Graeco-Italorum deos, sed ex com- 
muni omnium Indo-Germanorum fonte fluxisse. 

Atque ut illuc, unde omnis haec disputatio orsa est, 
reuertamur, recte (Girassmann, quantam Graeci uim ad 
commutandam Italorum religionem habuerint, uidetur iu- 
dicasse, quippe qui Latinos Oscosque, cum frequens ha- 
berent cum coloniis Graecorum Italicis commercium, iam 
antiquissimis temporibus permulta deorum nomina ex reli- 
gione Graeca censeat esse mutuatos. Cf. Kuhnii Ztschr. XV], 
p. 105. In eorum autem decrum numerum, quorum no- 
mina a Graecis assumpta in religionem Italorum transie- 
rint, Grassmann Latinorum Herculem, Oscorum Hereclom 
refert. Repugnare enim non solum legibus etymologicis, 
si quis inter Herculem et ‘'Hoaxi&a« Graecorum cognatio- 
nem uelit stafuere, uerum etiam eo magis probabile esse 
Latinos et Oscos illud nomen a Graecis esse mutuatos, 
quod Vmbrorum religio, quae gens omnino Graecis deo- 
rum nominibus abstinuerit, deo Hercule nominato careat. 
Atqui tam penitus adhuc inhaesit et quasi insita fuit 

uirorum doctorum animis opinio, Herculem iam inde ab 
omni aetate in Italorum deorum numero fuisse, ut, cum 
intellexissent hunc in religionibus Italorum longe alium 
atque apud Graecos HooxA&« locum obtinere, facere non 
possent, quin nomen Herculis Italorum esse proprium, 
deum ipsum antiquitus numen quoddam agreste fuisse ar- 
bitrarentur. 

Quo concesso id certe dubitari non potest, quin Hereulis 
et 'HoaxA£ovg naturae quam maxime differant, nominum ra- 
dices, cum uix umquam Graecorum spiritui aspero Latinorum 
h respondeat, omnino non possint coniungi. Atque Mommsen 
quidem (Unterital. dial. p. 262) in deriuando Herculis no- 
mine, quem tamquam custodem domesticum saeptis olim ru- 
sticorum fundis praefuisse censet, ad eam radicem confugit, 
quae sub uerbis „hercere herciscere“ latet. Quem doctorem 
secutus Bre&al, qui et ipse seiungit Herculem et Hoaxi£e, 
Herculem significasse putat: „le diew veillant sur V’enclos, 
le genie protecteur de la maison“. Cf. Breal Hercule et Cacus 
p- 53. Multis autem de causis satius uidetur esse, in iis, 
quae Grassmann de hac re docuit, acquiescere; praeser- 
tim cum Preller (Röm. mythol. p. 640 sqq.), Herculis cul- 
tum Cumis Romam migrasse ibique in Semonis Sanci uel 
Dii Fidii locum successisse comprobet et Br&al (Hercule et 
Cacus p. 54), eam fabulam, quae de Hereculis et Caci pugna 
agit, ab eodem illo prisco deo Italico ad Herculis nomen 
translatam esse demonstret. Sed de hoc Semone Sanco 
infra copiosius disputabimus. 

Si accuratius utriusque populi religionem inspexeri- 
mus, praetermissis et illis deorum nominibus, quae in 
communibus Indo-Germanorum radicibus haerent, et iis, 
quae iam inde ab ultima aetate Itali a Graecis sunt mu- 
tuati, una restabit Vesta, quam eandem ac Graecorum 
"Eotiav esse constat. 

Eius autem nomen ad eandem radicem referendum 
est, quae sub uoce Graeca raozv, sanskritica västu latet 

et cui habitandi notio subiecta est. Iam cum Indos uedico 
tempore Västoshpatim, i. e. genium et proötectorem firmi 
domicilii coluisse Rigvedae carminibus doceamur, recte 
Grassmann I. c. p. 172 sqq. hunc quoque mythum ut in 
aetatem Indo-Germanorum recedere ita in Graecia et in 
Italia singularem formam atque speciem induisse arbitra- 
tur. Nec uero displicet eidem uiro docto id quod Cicero 
ait in eo libro, qui est de natura deorum II, 27, 67: 
„Vestae nomen ua (Grraecis est; ea est enim, quae ab illıs 
“Eoria dieitur‘. (Conferas etiam eundem scriptorem in 
. Legibus I, 12, 29.) Quod quidem haud leuiter Grassmanno 
e0 uidetur confirmari, quod in Vmbrorum deorum numero 
Vestam desideres frustra. 

Neque tamen, ut placet Grassmanno, Vestae nomine ad 
Graecos reiecto, Oscorum dea Entra, sed Caca, Caci dae- 
monis soror, inillius locum substituenda mihi uidetur, cui 
peruigili igne (al. per uirgines) sicut Vestae sacrificatum 
esse a Seruio ad Aeneid. VIII, 190 perhibetur. Caca, 
quamuis pauca de hac dea memoriae prodita sint, anti- 
quissimae originis speciem prae se fert; neque equidem 
cum ipsa uedica Saramd comparare eam dubito. Quem- 
admodum enim Saram& praedicatur, quod firmum boum 
stabulum — Rgv. 1, 72, 8: 

vidad gavyam sardmä drilhkam ürvam — 
uel quod saxi, i. e. nubis fissuram, in qua boues latebant 
— Rev. IH, 31, 6: 

vidad yddi sardmä rugndm ddrer etc. — 
uel quod Indrae et Angirasum iussu generi humano 
(Kuhn: infanti suo Särameyae) potionem inuenerit — 
Rgv. I, 62, 3: 

indrasydngirasam ceshtau vidat sardmd tänaydya 
dhäassm —, 

quo facto modo Brihaspatis, ut loco proxime citato, modo 

Indra, ut Rgv. IV, 16, 8 traditur, saxum diffidisse puta- 

tur: sic prisca illa dea Italica Herculi fecit indicium de 
furto boum per fratrem commisso uel, ut ait Seruius, 
fratrem prodidit, unde sacellum meruit. Of. Lactant. I, 
20, 36 et Seru. ad Aeneid. VIII, 190. Quae fabula 
tametsi per scriptores inferioris aetatis ab obliuione uin- 
dicata est, tamen non est, cur non ad ultimam aetatem 
pertinere existimetur; praesertim cum Lactantium et Ser- 
uium ex ipso Varrone hausisse eam haud ita ueri dissi- 
mile sit. Apparet igitur non solum, eam fabulam, quam 
de Caca fingebant Itali, ex ipsa Indo-Germanorum reli- 
gione naturali emanasse, sed etiam ipsam Saramä&m deam 
Cacae illius naturae esse lumen allaturam. — Ceterum 
maxima illa in hac fabula Italorum et Indorum consensio 
iam antea doctorum uirorum oculos in se conuertit, ut 
Rosenii in Adnotationibus ad Rgv. I, 6, 5, Kuhnii in 
Hauptii Zeitschr. für deutsches altertum VI, p. 128. Ne- 
que leuis illis uidebatur esse momenti, quod in utriusque 
populi mytho boues mugitu latebras patefaciunt. 

Quamquam dubitandum non est, quin uniuersi olim 
Indo-Germani mythi illius fuerint participes, tamen ad 
illam formam, quam in Italia et in India mythus induit, 
Eddica proxime mythologia accedit, in qua, sicut Indra a 
Saramä, Hercules a Caca adiutus boues recuperat, sic 
Odhin Gunnloedha iuuante Suttungum daemonem immor- 
talitatis potu spoliat. Cf. Hävamäal 108. In Scandinauico 
autem mytho potum non boues rapi mirum esse non potest. 
Namque Saram& quoque modo boues modo dhäsim, quae 
alias amritam uel madhu nominatur, dieitur indagasse; et 
utraque re aquas caelestes e nubibus effusas, quibus terra 
omniaque animantia quasi boum lacte recreentur, constat 
significari. 

Sed cum illud etiam accedat, quod Gunnlocdha, Sut- 
tungi gigantis filia, Caca Caci, boum raptoris, soror uo- 
catur, facere non possumus, quin et Saramae et Däsapat- 
niae naturis respondere utramque deam statuamus. Hos 

duos mythos mature in religionibus Indo-Germanorum 
inter se misceri et confundi, ex dea lucidum deum in re- 
cuperandis lucis thesauris adiuuanti exsistere uirginem 
diuinam, quae daemonum arbitrio subiecta ipsa a deo lu- 
cido appetatur et liberetur, equidem persuasum habeo. 
Ac re uera, si M. Müllerum sequi licet in iis, quae de 
Saramae et “El&vrg mytho exposuit (Vorlesungen üb. d. 
wissenschaft der sprache II. ser. XI, p. 435 sqq.), Graecos 
et ipsos duplici illa atque ancipiti natura, cuius primordia 
tantum praebet Rigveda — cf. Rgv. X, 108, 9 —, Hele- 
nam instruxisse credibile est. 

Quae cum ita sint, Cacam uel aeque ac Saramäm 
(ef. Kuhn in Hauptii Ztschr. für deutsches altertum VI, 
p. 131) procellam, cuius auxilio daemon nubes occeludens 
deuincitur, uel ipsam nubem sicut Däsapatnim (cf. idem 
in Ztschr. f. vgl. sprachforschung I, p. 464 sqgq.) signifi- 
casse mihi persuasum est. 

Sed ut ad propositum reuertamur, si quidem Caca 
procellae uel nubis numen erat, qui fit, ut, quia fratrem 
prodiderit, sacellum meruerit, in quo ei peruigili igne 
sicut Vestae sacrificabatur ? 

Quam penitus in religionibus Indo-Germanorum ea, 
quae de potu immortalitatis et quae de igne sacro acqui- 
sito fingebant, inter se sint implicita et cohaereant, uir 
doctissimus A. Kuhn in eo libro, qui inscribitur: „Die 
herabkunft des feuers und göttertranks‘‘ multis locis docte 
ac diserte demonstrauit. Ex nube potus, ex nube ignis 
deferri uidebatur. Ac si qui alii praeter summos deos 
(Indram, ice, Odhinum) utramque rem rapuisse putantur, 
inter hos procellarum et uentorum numina fuisse non 
mirabimur. Nam homines antiquissimi, cum procellae 
maxime et uentorum ui arborum ramos in siluis inter se 
teri trituque ignem gigni conspexissent, facile eandem 
originem ad caelestem ignem siue fulgur detulerunt. 
Quam ob rem Mätarievanis nomine, qui saepissime in 

Rigveda ignem terendo progenuisse dicitur, uentum signi- 
ficeriÄ, id quod commentatoribus hymnorum uedicorum 
placet (cf. Nirukta 7, 26), a uero omnino non abhorret; 
quamquam lexicon sanscritum Petropolitanum Mätarigva- 
nem superiore quidem uedico tempore illud ualuisse ne- 
gat. Saramäm autem eam ipsam procellam, quae tem- 
pestatibus praecurrit et tonitrua fulminaque excitare uide- 
tur, Kuhnio auctore intellegimus. 

Quodsi Cacae nomine siue procellae siue nubis dea 
cum fulgure arcte coniuncta significabatur, peruigil ille 
ignis, quo ei sacrificabatur, propterea sacer fuit, quod 
fulguris uices sustinebat, cuius quasi effigies et imago 
terrestris habebatur. Neque illud praetermittendum esse 
censeo, quod Cacus Volcani filius nominatur; unde mihi 
quidem nihil aliud effhici uidetur, nisi Cacum eam in an- 
tiquissima religione fulguris um amplexum esse, quae 
pestifera et exitiosa hominum animis occurrebat; sororem 
eandem tempestatem caelestem, quatenus salutaris sit, 
significasse. Et mox quidem haec numina, cum magnis 
saepe Italia ignium montanorum eruptionibus conflictare- 
tur, his quoque ignibus, quibus et ipsis origo diuina tri- 
buebatur, praeesse coeperunt. Üf. Vergilius in Aencid. 
VIII, 199, qui Cacum describit atros ore ignes uomen- 
tem; et Walz: „Ueber die altital. religion“ in Verhand- 
lungen der 7. philologenversammlung p. 52. 

Iam cum in Hauptii Zeitschr, VI, p. 129 Kuhn ge- 
minos illos Lares praestites forma canina indutos, quos 
Ouidius in Fastis (II, 615; V, 137) commemorat, cum duo- 
bus Indorum Särameyis, Saramae filiis, comparauerit, 
etiam ab hac parte optime discimus, cur ea dea, quae 
Saramae in prisca religione Italica uices tuebatur, talem, 
qualis Vestae fuit, cultum meruerit. Caca uidelicet La- 
rum geminorum, sicut Saram& Särameyarum, genitrix fuit; 
Lares autem et Penates a Vestae ui non longe abfuisse 
constat. 

Neque minus certe Accam Larentiam huc rettulerim, 
quae haud scio an nihil aliud nisi alia eiusdem deae spe- 
cies sit. Neque enim solum Larum matrem Accam La- 
rentiam plerumque interpretantur, uerum haec et ipsa ge- 
minos illos heroes Romulum Remumque, quasi Lares 
ciuitatis, non peperisse quidem, sed uberibus aluisse fer- 
tur. Quod uero alias lupam urbis conditoribus mammam 
praebuisse uel Accam Larentiam Lupam cognominatam 
fuisse inuenimus, recte Preuner (Hestia-Vesta p. 389) Lu- 
percam potius quam Lupam arbitratur Accae cognomen 
fuisse, ut ex iis, quae Arnobius IV, 3 tradiderit, satis elu- 
ceat. Luperca ucro cum idem ualeat quod canis femina, 
reliquum id esse caninae ueteris Saramae naturae equi- 
dem censeo. Neque ea, quae in Herculis et Accae La- 
rentiae amoribus in agro Romano fabula uersabatur, re- 
pugnare huic Accae naturae uidetur. Est enim illa non 
aliter uirgo diuina deo lucido desponsa ab eoque liberata, at- 
que in uedica mythologia Däsapatni, IIegoepovn - A&orcoıva 
apud Graecos, Gunnloedha uel Iduna uel Nanna uel Gerda 
uel Freyja uel denique Brynhilda in religione Scandi- 
nauorum. 

Itaque cum huiusmodi deam tanta in religionibus 
Indo-Germanorum dignitate uti uldeamus, mirum esse non 
potest, huius uim paullatim ita esse amplificatam, ut nouam 
quasi in Italia deam Vestam ex sua natura peperisse ui- 
destur. Nonne enim in Graecia ex eiusdem deae natura 
IIeooepovnv reginam inferorum eandemque terrestris fer- 
tilitatis parentem esse profectam uidemus? 

Atque Vestae quoque, quam in Cacae locum subiisse 
supra suspicatus sum, cum fulgure necessitudinem quan- 
dam intercessisse inde potissimum elucet, quod Lauinii 
alteram ex uirginibus duabus Vestalibus in fano Penatium 
dormientibus ob castitatem uiolatam fulmine ictam esse 
ferunt. Conferantur Seruius ad Aeneid. III, 12, VII, 150, 
Preller Röm. mythol. p. 537. 

Quamguam autem dubitari non potest, quin iam an- 
tiquissimo tempore et apud Italos et apud Graecos eins 
deae, quae firmo domicilio et quasi foco praefuit, cultus 
floruerit: negandum tamen non est, Graecos solum a foco 
talis deae nomen duxisse, quippe quorum in lingua appel- 
latiua uocis &orie, ion. iorin notio uiua remanserit. A foco 
enim deam, non focum a dea cognominatum esse mani- 
festum est. Et, cum ne ipsius quidem Västoshpatis no- 
mini proxime ‘Eoria respondeat, “Eoriav inter ea numina, 
quae Graecae, non Indo-Germanae originis sunt, referen- 
dam esse inde quoque intellegi posse suspicor, quod in 
Homeri carminibus nulla eius fit mentio. @Quod quidem 
-haud satis ita uidetur explicari, ut in epico carmine 
“Eotiav, quae eius fuerit natura, locum nullum habuisse 
dicas. An Homero censes, cum tam accuratam totius ui- 
tae Hellenicae et publicae et priuatae imaginem expri- 
meret, nusquam fuisse occasionem datam, ut tanta digni- 
tate, quanta postea “Eoriev uidemus, praeditae deae men- 
tionem faceret? Nec uero tantum ego quantum Grass- 
mann, ei rei tribuerim, quod in femina dea colenda Graeeci 
Italique consentiant. Nam cum apud I. Grimmium Deutsche 
mythol. p. 578 inueniamus, in Scotia olim Sanctam Bri- 
gidam plane eodem modo, quo in Latio Vestam, igne 
sempiterno circumsaepto, ad quem uiros appropinquare 
fas non esset, culiam esse; id haud scio an eundem fe- 
minae deae cultum ne Celtis quidem olim defuisse coar- 
guere uideatur. At ne illud quidem praetermittendum 
"uidetur, in aedibus nostratium rusticis, quas Graecorum et 
Romanorum aedibus simillimas constructas esse Kuhn de- 
monstrauit (Ztschr. f. vgl. sprachf. V, p. 464), focum, cum 
media pars et quasi umbilicus aedium sit, hodie quoque 
mira quadam sanctitate coli, quippe cuius lucerna semper 
uiua nisi patrefamilias mortuo numquam exstinguatur; 
Penates autem et Lares cum Vestae cultu arcte coniunctos, 
quorum simile Graeci in ‘Eori« colenda nihil habebant, 

iis geniis domesticis, quos nostrates „Kobolde“ uel „Hein- 
selmännchen“ nominant, accuratissime respondere Of. 
Preller Röm. mythol. p. 534. Illud autem, quod 'Eoria 
et Vesta uel inde ab ultima aetate in Graecorum et Italo- 
rum cultu floruerunt ac postea quoque in tanto semper 
honore fuerunt, mihi quidem inde satis uidetur explanari, 
quod hi populi maturius quam ceteri firmarum sedium 
commoda cognouerunt. 

Jam de uedico Västoshpati quid sentiam, paucis ex- 
ponam. Quem Kuhn in Hauptii Zeitschr. VI. p. 128 Grae- 
corum Epun noonvieip confert eam ob causam, quod 
Rgv. IV, 17 Särameya Västoshpatis cognominetur. Quam 
quidem comparationem ego non reprehenderim : illud 
unum, quod supra commemoraui, in memoriam placet re- 
uocare, Särameyis in Italia Lares illos geminos praestites 
respondere. Vnde efficitur, ut Västoshpatis Indicus, ut 
ita dicam, Lar praestes sit habendus. 


Venio nunc ad alteram commentationis partem, in qua 
qualis inter Italos septemtrionalesque Indo-Germanae stir- 
pis populos, imprimis Germanos, religionis communitas 
intercedat, considerare propositum est. Cuius generis 
nonnulla fieri non potuit quin iam supra tangerentur; 
reliquum autem est, ut ea persequamur, quae arctioris 
illorum populorum coniunctionis uideantur esse testimonia 
uel quibus certe talem statui cognationem non minore 
iure posse demonstretur quam Italo-Graecam. Atque alia 
quidem afferemus manifesta et iam pridem doctorum ui- 
rorum sententiis comprobata; noua alias, quae, quod nos 
sciamus, auctore adhuc carent, utrum certis fundamentis 
nitantur necne, iis ipsis, penes quos harum rerum iudi- . 
cium est, diiudicandum propono. 

In Italorum quoque et Celtarum Germanorumque 
religionibus reperiri nonnulla et deorum et rerum earum, 

quae ad sacra pertinent, nomina, quae alter populus ab 
altero sit mutuatus, uix quisquam negabit. Neque dubium 
esse potest, uter populus ex alterius thesauro mythologico 
hauserit. Nec tamen mutuationes illae, cum perpaucae 
essent et leuissimi momenti, ad commutandam Germanicae 
religionis naturam uim ullam habuerunt. 

Inter religiones Graecorum et Italorum uir doctissi- 
mus L. Preller hoc maxime interesse censet, quod Italica 
religio a simplicitate imaginum illarum, quas in contem- 
planda rerum naturae excelsitate et magnificentia Indo- 
Germani mente conceperint, non tam longe quam Graeca 
recesserit. Quam Prelleri sententiam A. Preuner (Hestia- 
Vesta p. 368) uituperat: non enim oportere mythologum 
Graecarum artium et litterarum splendore occaecatum nihil 
curare, quantum Romani progressum fecerint in eo, quod 
ethicis praecipue religionis praeceptis ponderis tantum 
attulerint. Sed quamquam Itali religionem ad institutio- 
nes rei publicae et communis uitae rettulerunt, tamen 
perpauca ex naturali illa deorum ui in eorum religione 
remansisse uix ıta multi Preunero auctore dicere ausint. 
Itali widelicet nullam aliam ob causam, quam quod diuino 
numine et rerum naturam et humanam uitam gubernari 
semper sibi erant conscii, deos pie sancte casteque cole- 
bant; unde contigit iis, ut naturalia mythorum argumenta 
cum praeceptis bene honesteque uiuendi facile conciliarent. 
Sed in Graecia, ubi paullatim deos quasi undique exple- 
tas et perfectas naturae humanae formas exstitisse uide- 
mus, luxurians, ut ita dicam, planta mythologiae adeo in- 
ualuit, ut florem modestum religionis cultusque deorum 
paene opprimeret. 

Quae unoquoque mytho Italico naturalis medulla 
. contineatur, is facile enucleabit, qui notiones deorum no- 
minibus subiectas, quae dilucidae plerumque sunt raroyue 
magnas difficultates. praebent, etymologica ratione assequi 
conabitur. Docemur autem etymologia Italorum antiquis- 

simorum religionem eiusmodi praecipue diis deabusque 
abundasse, qui et fertilitati agrorum et simplicissimis ho- 
minum rusticorum occupationibus praeessent quosque ipsa 
denique uita rustica tamquam desiderare uideretur. Quod 
uero multi illorum deorum agrestium, ut Saturnus Mars 
Picus alii, in Italica religione urbium ciuitatumque con- 
ditores exstiterunt, ad quos publicarum institutionum prin- 
cipia referebantur, recte quidem in eo cernas ingenium 
Italorum proprium. Minime tamen, ut Preunero placet 
ibid. p. 392, eae fabulae, quae de diuina ciuitatum ori- 
gine sunt, a naturalibus mythis seiungendae et contra- 
riae iie sunt habendae. Immo potius naturale antiquis- 
simi cuiusque mytbi argumentum prius, cetera omnia 
posteriora putanda sunt. Omnino autem, si qui populus 
firmas sedes nactus agriculturae studere agrestesque deos 
eolere coepit, eum facile deorum uim ac potentian ita 
amplificare, ut omnia iis cultioris hominum uitae principia 
tribuat, testis esse potest Scandinauorum mythologia, in 
qua Thör deus, cuius uis ad tonitrua et tempestates fe- 
cunditatem naturae efficientes pertinebat, idem legum iu- 
risque eiuilis auctor fuit; quippe cuius malleo (i. e. ful- 
gure) quaestus alicuius rei et pactiones nuptiales conse- 
crarentur. Of. Thrymskvidha 30, Simrock, Handbuch der 
deutschen mythologie p. 253: „Als gott der ehe, die sein 
hammer weiht, legt Thör den grund zu einem sittlich geord- 
neten leben; als gott des eigentums, das sein hammerwuwrf 
begrensen und feststellen hilft, entwickelt er den staat aus 
der familie‘ *). 


*) Liceat hoc loco uestutissimae illius Romanorum rationis 
nuptiarum conciliandarum facere mentionem, quae confarreatio ap- 
pellabatur. Quam et ipsam cum farre fierent nuptiae atque per 
Pontificem Maximum et Dialem Flaminem, per fruges et molam 
salsam coniungerentur, in id tempus recedere necesse est, quo La- 
tini in agris colendis aetatem agerent. Jam cum Flaminem Dialem 

Nonnulli ex prineipibus Germanorum diis, cum ita 
'essent exorti, ut, quae uires in natura rerum conspicuae 
hominum animos reuerentia imbuebant, eae humana specie 
indutae diuino honore afficerentur et colerentur, similiter 
atque dii Italici ad hanc significationem peruenerunt, ut 
fecunditati terrae et rei agrariae praeessent; id quod in 
comparandis utriüsque populi religionibus non leuissimi 
uidetur esse momenti. Quo in genere unum placet uel 
illustrissimum afferre exemplum. 

Vitalem uniuersae naturae uim Indi a Sole deo duci 
arbitrati Savitar solem appellauerunt, „quod nomen“, ut 
OÖ. Meyeri uiri doctissimi mihique amicissimi uerbis utar 
(Quaest. Homeric. Bonnae 1868 p.8), „nihil aliud descri- 
bere uolt, quam facultatem dei omnia animalia procreandi, 
procreatis uigorem addendi, atque homines salute et fe- 
licitate afficiendi in rebus, quae ad agriculturam atque 
ad uictum cibosque comparandos pertinent.“ Huic Lati- 
norum deum Saturnum respondere atque utriusque nomi- 
nis originem a radice „su“ repetendam esse et idem 
Meyer et Schweizer in Kuhnii Zeitschr. IV, p. 68 intel- 
lexerunt. Videmus igitur Savitar-Saturni uim, cum latius 
olim pateret, apud Italos angustioribus finibus circum- 
scriptam esse. Saturnum enim Romanus quidem homo 
sine dubio aliud nullum numen umquam interpretatus est, 
nisi quod sationibus et agriculturae praeesset, uel cui, ut 
ait Macrobius in Sat. I, 7, 24, insertiones surculorum po- 
morumque educationes et omnium huiuscemodi fertilium 
tribuerentur disciplinae. 


Iouis uice in illis caerimoniis functum esse manifestum sit, quis est, 
qui non Thöri dei malleo foedera nuptialia consecrantis recordetur? 
Thöro deinde mallei ictu fines constituenti optime Iuppiter Terminus 
Romanorum comparari potest. Ceterum conferatur de confarreatione 
Seruius ad. Verg. Georgic. I, 31; Preller Röm. mythol. p. 115, 124; 
de Ioue Termino Preller Röm. mythol. p. 227 sqq. 

Quamquam in nostra mythologia Saturno deo quem 
proximum opponamus deus est nullus, tamen, quae eius 
uxor appellatur, Opem Consiuiam Scandinauicae deae Sif 
_ plane comparem esse arbitror. Cf. O. Meyer Quaest. 
Homer. p.9. Et Opis quidem Consiuiae nomen dubite- 
tionem mouere non’potest. Significat enim Ops, ut Preller 
Röm. mythol. p. 409 satis uidetur docuisse, terram opibus 
abundantem. Non aliter nostrates uoce uti solent: „die 
gütige mutter erde‘; non aliter Rgv. I, 127, 6 urvarä 
apnasvalti, i. e. aruum opulentum dieitur. Sub Consiuia 
autem cognomine illo Opis deae eandem quam sub uoce 
Saturni radicem ‚sw‘ latere satis manifestum est. 

De Sif dea, quae Thöri in Eddicis carminibus uxor 
uocatur, non omnes idem sentiunt. Nam A. Kuhn (Ztschr. 
V, p. 214) huius deae in uedico adiectiuo „sabhya“, quod 
Agni deo attribuitur — significat autem: „tribui uel genti 
deditum“ —, uestigia se inuenisse ratus cum Graeco 
“Hoeiorp (= Säbheyishtha) deam Sif comparat. Vim igitur 
eius in igne ponit, cum feminam deam, quae deo fulminis 
ignisque fulminei uxor addita sit, eas ignis partes susci- 
pere interpretetur, quae in focis firmisque domiciliis con- 
dendis atque in serenda familia cernantur: esse enim uo- 
cem Sif non solum eandem quam uedicum sabhyä, uerum 
etiam quam goth. sibja, germanic. uetus sippja (sippea 
sippa), nostrum sippe. Equidem, quibus de causis hanc 
Kuhnii etymologianı ueram esse persuadere mihi nequeam, 
exponam. Primum, si Kuhnii interpretationi fidem habe- 
remus, quid sibi uellet singularis ille et unicus qui de hac 
dea in Edda mythus perhibetur, qui est de tonso Sifiae 
capillo (cf. Dämisaga 61), nullo prorsus modo intellegere 
possemus. Sin autem Sif terrae dea est, cuius uis in 
agrorum et camporum fertilitate procreanda cernitur, co- 
mae eius flauas segetes agrorum camporumque undantes 
significant, quac in summo aestatis ardore — per Lokim — 


demetiuntur, tum uero a daemonibus terrenis absconditis 

(Svärtalfar) tamquam ornatus quidam aureus denuo texun- 
tur. Deinde propterea quoque prohibeor, quominus Sif 
inter ignis numina ducam, quod uerus et germanus ignei 
elementi uicarius Loki non irducitur nisi inimicissimus 
atque infestissimus Sifiae deae et Thöro marito. Longe 
propius, quam Kuhn, Simrock in explicando Sifiee no- 
mine et natura ad uerum accedit, Handbuch der deut- 
schen mythol. p. 396 sqq. Qui, cum ipse Grimm, auctor 
illius quam Kuhn probauit etymologiae, reete se Sif deam 
sibjam interpretatum esse desperauerit, eam commendat 
interpretationem, ut a uerbo germanico uetere „sifu seif 
sifun sifan“, quod Grimm in Hauptii Ztschr. VII, p. 460 
posuit et cui notio subiecia est stillandi, nomen deae 
Scandinauicae deriuet. Sic enim et cur ad imbres spectet 
uetus illud, quod sit in ore uolgi: „Marien Sif regiert dat 
wif“‘, et cur messis euentus in Sifiae manu sit positus, 
quam maxime apertum fieri ad intellegendum. 

Atque haec quidem Sifiae interpretatio re ipsa non 
multum ab Vhlandio distat (cf. Vhland Mythus von Thör 
p. 75 sqq.); quamquam Simrockio nimis contorte Vhland 
uidetur nomen proprium if et appellatiuam uocem sippe 
inter se conciliare conatus esse. Perbene autem Vhlan- 
dium puto rationem illam explicasse, quae et cum terrae 
dea Jördh, matre Thöri Sifiaeque socru, et cum Loki 
daemonibusque pumilis, qui uocantur Svärtalfar, ipst Si- 
fiae intercedat; ibid. p. 76, 77. 

Natura igitur Sif deam et Opem Consiuiam, si Vhlan- 
dium et Simrockium sequimur, quam maxime possint inter 
se similes esse uidemus; in nominibus comparandis diffi- 
cultatem nonnullam praebet litera consonans fin nomine 
deae Scandinauicae, cuius loco spirantem v exspectes. Bed 
haec diffieultas non est tanta, ut superari nequeat. Equi- 
dem enim, quemadmodum e radice indog. ,„spu“ (cf. lat, 
spüere) in lingua Gothica uerbum ‚speiva spaiv spiwvum 
spivans‘‘ formatum est, sic & „sw“ „seiva saiv sivum siwans“ 

fieri potuisse persuasum habeo. Neque enim ullo modo 
antiquam alteram radicis formam in iv desinentem sta- 
tuere dubito; cum negare nemo possit linguas Indo-Ger- 
manas haud raro per uices uti formis radicum in % et in 
iv desinentibus. Qui fit, ut non solum goth. speivan, sed 
etiam sanscrit. shliv latino spwere respondeat (cf. Fick 
wörterb. d. indog. grundspr. p. 194); neque minus, ut 
uoces sanscrit. giva et ceva a radice cu, uox latina riuus 
a sru deriuandae sint. Hunc quoque in modum optime, 
ut mihi quidem uidetur, ea dubitatio tollitur, quam de O. 
Meyeri nominis Consiuae siue Üonsiuiae interpretatione 
nuper Corssen protulit in eo libro, qui est „Ueber aus- 
sprache, vocalismus etc. d. lat. spr.“ edit. alt. p. 418 adnot. 
Qui uir doctissimus, sı dea illa a radice sw nominis ori- 
ginem repeteret, formam potius „Consuua‘‘ nobis expectan- 
dam esse contendit. 

Iam si ex eadem radice siv et suffixo ja nomen pro- 
prium deae formare uolebant Germani, hoc non potuit non 
esse Sivva. Quemadmodum autem fieri possit, ut pro 
forma Ssvia lingua norroena Sifiam praebeat, id, ni fallor, 
ab ipsis uiris doctis Simrockio et Grimmio quasi nutu 
quodam significatum est. Nam cum Simrock Sifiae nomen 
e regionibus Rhenanis inferioribus septemtrionem uersus 
migrasse suspicetur, Sif in lingua Scandinauorum semper 
tamquam uocabulum quoddam peregrinum permansisse cen- 
sendum est. Huc cum accedat, quod in sermone Fran- 
cico uel sexti et septimi saeculi spirantem literam v idem 
quod (Gothicum et Latinum v ualuisse a Grimmio doce- 
mur (Kuhn Zeitschr. I, p. 430), iam facilius intellegitur, 
quomodo » illud et apud ipsos Francos in b et in ser- 
mone Scandinauorum in f transire potuerit. Neque enim 
maiore cam periculo Siviam in Siblam mutatam esse cre- 
dideris, quam Hildenibia, ut Grimmio uidetur, ex Hilde- 
aivia, Adalnibia ex Adalnivia facta est. 

Aliud huiusmodi exemplum nomen Sigurdhr est, quod 

et ipsum, cum e continentalium Germanorum lingua a 
Scandinauis assumptum neque ex communi utriusque po- 
puli fonte manauerjt, sonis parum accurate Germanico 
Sigfrido respondet; id quod optime Grimmium puto pro- 
nuntiasse hisce uerbis: „wäre der name (Sigfridi scilicet) 
im norden alteinheimisch gewesen, warum gälte nicht Sig- 
fridhr? ein deutliches zeichen, daß beim übergang der sage 
kein volles verständnis dieser namensform waltete.‘“ Of. Hauptii 
Zeitschr. I, p. 4. 

Verbum uero illud ‚„seivan‘, quod supra posuimus, 
et sonis et notione quam proxime ad Indicum ‚su savämi“ 
uel „su sunömi“, ad Graecum dev accedere quis est quin 
uideat ? (Of. G. Curtii Grundzüge d. griech. etymol. p. 353; 
et Pottium in Kuhnii Zeitschr. VI, p. 365 adnot., qui ra- 
dicis illius, quae gignendi et somam exprimendi et pluendi 
notiones in se conciliet, sensum primitiuum fuisse putat: 
„emittere humorem“. 

Quodsi iam nomen deae Sf, si pro ea Siviam sub- 
stituere licuerit, et in radice et in suffixo — genitiuus 
enim singularis Scandinauici nominis est Sifiar — quam 
accuratissime cum Consiuia congruere uidemus, quid ob- 
stat, quin hance deam Italo-Germanam fuisse arbitremur ? 
Haec sane non minorem Italo-Germanae aetati fidem af- 
ferre uidetur, quam Italo-Graecae “Eoria-Vesta; si quidem 
parumper Vestam ab omni tempore inter Italorum deos 
fuisse concesserimus. lam et ipsa Slauorum gens, cum 
Siwam coleret, quam Cererem deam frumenti ueteres glos- 
sae interpretantur (cf. Grimmii Deutsche mythol. p. 286), 
deam illam cum Italis et Germanis olim communicauit. 
Neque enim amplius, si uera sunt, quae modo exposuimus, 
spirantem w, quae in Siwae nomine occurrit, & COnsona 
litera f, quam Germanicae dese nomen praebet, nimis 
longe, ut Grimmio uidebatur, distare putandum est. Ex 
quo efficitur eiusmodi deam coniunctorum .olim Italo- 
Germano-Slauorum fuisse propriam; nisi forte Sifiae nomen 

(id quod saepius inter hos populos occurrit) e religione 
Germanorum ad Slauos transisse censemus. Üf. de Siwa 
dea Slauorum Schwenck mythol. der Slawen p. 215 sqg. 

Postquam pluribus uerbis in consideranda eius deae 
natura, cuius non uniuersi olim Indo-Germani, sed Itali 
soli et Germani (ut de Slauis nihil dicamus) erant parti- 
cipes, commorati sumus, iam ad communitatem eorum my- 
thorum, qui ad summum deum naturalem eiusque comites 
pertinent, animum aduertamus. Huc autem refero ex In- 
dorum mythologia Indram et Marutes, Martem Semones- 
que et Lares ex Italica, e nostra Wuotanum eiusque agmen, 
inprimis Einhberios quos uocant. Quorum mythorum si- 
militudines priusguam mente animoque perlustrare inci- 
piam, quales illos, quos comites Indrae Martis Wuotani 
nominaui, esse definiendos censeam, explicandum est ante 
breuiter. Facere autem non possum, quin hac quoque in 
re Kuhnium maxime omnium doctorum uirorum sequar 
auctorem, quem de huiuscemodi rebus docte multa ac di- 
serte constat disputasse et quo haud scio an nullum in- 
ueneris maiore in explanandis fabulis ingenii acumine et 
subtilitate praeditum. Sed etymologica illa, quam Kuhn 
proposuit (Ztschr. IV, p. 116, Hauptii Ztschr. V, p. 488), 
uocis Indicae „Marut‘ deriuatio (in quorum deorum na- 
tura explicanda id totum uertitur, quod nunc quaerimus) 
ab aliis saepe uiris doctis in dubitationem uocata est. Nam 
Grassmann in Kuhnii Zeitschr. XVI, p. 162 sqgq., repu- 
diata ılla nominis Marutum a radice ‚mar mori“ deriua- 
tione, ab ea radice uocis illius originem uolt repeti, quae 
in Graeco uerbo uapuaigw apparet. Quam deriuationem 
etiam Boehtlingk et Roth in lexico Petropolitano s. u. 
„marut‘“ uidentur probare. Equidem quamquam profiteor 
me dubitare, utrius ego potius in hac re sententiam se- 
quar, tamen reputare uelim eos, qui a Kuhnio dissentiunt, 
non minimam partem ea re illius etymologiam fuleciri, 
quod nonnullis Rigvedae locis Marutes deos mortales 

antea fuisse uel planissimis uerbis exprimitur; id quod 
suo iure Kuhn ad confirmandam suam sententiam afferre 
non omisit. Verum licet de nomine Marutum quam di- 
uersissima et quam maxime distantia uiri docti cogitent: 
in ipsa quidem re Kuhnium uerum uidisse eam ob cau- 
sam mihi persuasum est, quod comparatis ceterarum gen- 
tium Indo-Germanarum mytbhis satis manifestum fit mor- 
tuorum animos hominum bonorum, cum immortales sint, 
daemones exsistere et comites sociosque deorum in de- 
uincendis improbis tenebrarum daemonibus. Illorum ani- 
mos diuina specie post hanc uitam ornatos uirium in 
natura rerum conspicuarum, ut procellarum tempestatum- 
que, uices suscipere posse idem ille uir doctus satis mihi 
uidetur ostendisse Zeitschr. IV, 121. Tales sunt apud 
Indos non solum pitaras et spacas Varunae, sed etiam 
Marutas et Ribhavas; tales apud nos Einheriar, qui furi- 
bundo Wuotani agmini aggregantur et cum Wuotano, sicut 
pitaras cum Yama et Varuna regibus (cf. Rgv. X, 14, 10 etc.), 
sempiterna beatitudine fruuntur; tales deniquo Hesiodus 
uoluit describere in eo poemate, quod Eoya xai Nusoaı 
inscribitur, cum haec de xevo@ @Iowrwv yevaı dieit uer- 
sibus 121—126: 


Aötao Eneidn Tovto yEvog ara yala nahvıyer, 
toi uev daiuoves eloı Aıog ueyahov dıa Boviag 
2oF$Aol, Erıy$orioı, pülansg Ivntov IoWnwr 
of ba puAaooovolv TE dırag nal oxerlua Egyo, 
neoa &00dusvor naven YoLTWvreg Erı’ alay, 
stAovrodoteı‘ nal Tovro yEoac BacıAniov Eoxov. 


Nam ne Graecis quidem, quamquam apud eos omnia 
illa, quae de futura animorum uita excelse et magnifice 
Indo-Germani senserant, mature obscurata sint ac pror- 
sus paene euanuerint, FHesiodi temporibus augustissimas 
illas et amplissimas imagines defuisse R. Roth uir clari= 
simus docuit in praestantissimo eo libello, qui est: „Ueber 

den mythus der fünf menschengeschlechter bei Hesiod“ Tu- 
bingae 1860. 

Quibus expositis illud religquum est, ut qui factum 
sit, ut in Italia in multorum Marutum locum unus Mars 
successerit, explicem. Martem in religionibus Italorum 
Indrae potissimum partes suscipere, cum uterque ueris 
deus sit hiemis asperitatem fugans ac propellens, ex egre- 
gia eiusdem Kuhnii disputatione elucet, quae scripta est 
in Hauptii Zeitschr. V, p. 472 sqq. Ibidem- cum inuenias 
Indram nonnumquanı Märutam siue Marutäm pitaram in 
hymnis Rigvedae cognominari, nescio an hac ratione cum 
Indra et Mars tum Mars et Marutes dii bene inter se 
concilientur. Est enim Mars idem qui Märutas, Marspiter 
qui Marutäm pitä, omniaque ea, quibus in India multorum 
Marutum natura contineri uidebatur, in unum Martem apud 
Italos coaceruata sunt. 

Iam ne praetermittam, qua re uel maxime Marutum 
Martisque comparatio fulciri mihi uideatur, Vmbricum 
illum Cerfum Martium in memoriam iis, qui hunc libellum 
legent, reuocare uelim; quod numen in Vmbrorum my- 
thologia Corssen (Kuhnii Zeitschr. II, p. 34) cum Martis 
cultu arcte coniunctum illoque deo inferius fuisse censet. 
Quid igitur? quod Grassmann non minore quam in cete- 
ris rebus subtilitate usus docuit latere sub Cerfo Martio 
illud gardho märutam, cuius saepissime in bymnis uedicis 
fit mentio? (Kuhnii Zeitschr. XV], p. 190.) Vox illa 
cardho märutam abstracta est nec non collectiua neque 
aliud quidquam significat nisi ipsos Marutes, sicut a cla- 
rissimo poeta nostratium usurpatur: „kaiser Rudolfs heilige 
macht.“ Neque equidem dubito, quin uetus illa consue- 
tudo Marutes uniuersos uno collectiuo etin forma numeri 
singularis usitato nomine complectendi non minima causa 
fuerit, cur in Italorum religione Marutum multorum na- 
turam unus Mars susceperit; praesertim cum apud Indos 
quoque maiores nonnulli dii inueniantur, qui principes 

Marutum esse eorumque agmina ducere uideantur. In 
quibus Indram et Rudram potissimum commemoro, quorum 
alterius fratres uocantur Marutes Rgv. I, 170, 2, alter 
Rudra genuisse eos ut filios praedicatur Rgv. II, 34, 2. 
VI, 50, 4 Formae uero nominis illius Vmbrici Oerfi ac- 
curatius quam cardhas, quod generis neutrius est, uox 
masculina cgardha respondet; et haec quidem ad literam, 
cum in Öscorum et Vmbrorum linguis Indo-Germanam 
aspiratam dh uel in mediis uerbis, ubi Latinus sermo 
d plerumque praebet, in f spirantem mutari constat. 
Quo in genere conferantur sanscrit. et indog. madhya, 
lat. medio-, umbr. et osc. mefio-. Sensu autem et ui mas- 
culinum cardha haud ita multum a neutro cardhas abfuisse 
intellegemus, si diligentius paullo locos nonnullos consi- 
derauerimus, ubi cardha legiturr. Ac primum quidem 
occurrit Rgv. V, 87, 1: 


pr& vo mahe maltäyo yantu vishnave marütvate 
girijd evaydmarut 

pra gardhäya präyajyave sukhädaye tavase bhan- 
dadishtaye dhünivratäya gavase. 

Ordiantur uestra magno carmina Vishnui*) a Maru- 
tibus circumdato in montibus oriunda, euoe Marut! Or- 
diantur cateruae turbulentae iucunda praebenti, ualidae 
cum laetitia festinanti natura sua (res) conquassanti po- 
tentiae, 

Eundem uersum legis Sämav. I, 5, 3, 2, 6, quem 

Benfey a nostra interpretatione paullulum discrepans ita 
uertit: 


*) Vishnu antiquiore tempore Indrae cognomen fuit, notione 
autem Wuotanum prope attingit, cum significet deum penetrantem 
siue permeantem omnia. Cf. Rgv. III. 61, 7 et Breal Hercule et 
Cacus p. 91 adnot (1): ‚Plus tard cet altrihut d’Indra est devenu 
un dieu distinet.“ ° 

Zum großen Vishnu, dem marutumgebenen, steig 
euer felsgezeugter sang, sturmvoll Marut! 
Zum mächtigen auf, dem opferer, schönverzehren- 
dem; zum starken, opferschmückenden, der 

sturmbewirkenden Gewalt.“ 


Rgv. VIII, 82, 16 autem scriptum est: 


grutläm vo vritrahänlamam prä gärdham carsha- 
ninäm & cishe*) rädhase mahe. 

Inclutum uestrum, Vritram (uel in uniuersum : hostes) 
quam maxime caedentem, fortem alacrium (Indram 
scilicet) adoro ad (impetrandam) prosperitatem 
magnam. 

Duos praeter hos Rigvedae locos notaui, ubi mascu- 

linum gardha inueni, quorum alter est Rgv. I, 64, 1: 


orishne gärdhäya süumakhäya vedhäse nödhah 


suorikiim pra bhard marüdbhyah 
Semen (sicut taurus) spargenti forti alacerrimo ordi- 
natori, o Nodhas, bene ornatum (carmen) profer 
Marutibus! 
Alter uersus legitur Rgv. VI, 66, 11: 


tam vridhäntam märutam bhrd jadrishtim rudrasya 
sünim havasd viväse 
divah cärdhäya gücayo manishä giräayo ndpa 
ugrd aspridhran 
quem liberius paullo et solutius quaeso liceat ita in La- 
tinum conuertere: 
Illum augentem Martium fulgenti hasta armatum Ru- 
drae fillum inuocatione mea ornaui; caeli Cerfo purae 


*) Sic legendem uidetur e coniectura Benfeyi pro lectionibus 
Rigvedae: &' cushe, S&mavedae: äctshe. Cf. Benfey in Glossario 
Sämavedae s. u. ägte. 


26 


meditationes montanarum aquarum ingentium instar (cf. 
Boehtlingk-Roth s. u. gir:) inter se certauerunt. 

Quibus uersibus allatis haec adicienda uidentur. 
Primum id notandum est, quod omnes illi loci ex eius- 
modi carminibus ducti sunt quae aut in ipsorum Marutum 
aut talium saltem deorum laudem sunt conscripta, quales 
non longe a Marutum ui abesse scimus. Nam uersu illo, 
quem secundo loco attuli, quo Indra laudatur, hunc deum 
ita inuocari, ut cum Marutibus arete coniunctus intellega- 
tur, illo, quod additur : „vo—carshaninäm“ demonstrari ui- 
detur; quibus uerbis Marutes, quippe quorum Indra prin- 
ceps et „vritrahantamas“ sit, significari patet ex Rgv. ], 
86, 6. Of. Boehtlingkii-Rothii lexicon s. u. carshani. Deinde 
ne illud quidem neglegemus, quod uocem cardha modo 
„fortem“ modo „fortitudinem‘“ uel „cateruam fortem“ in- 
terpretari licet; quae uariae notionesin duos ex illis quos 
supra attulimus locis (Rgv. V, 87, 1 et I, 64, 1) aeque 
apte uidentur quadrare. Ex quo effieitur, ut gardha, cum 
non usurpetur nisi de Marutibus, aut summam Marutum 
significat aut eum deum, in quo summa illorum posita ui- 
deatur, qualis Rgv. V, 87, 1 Vishnu marutvant, Rgv. VI, 
82, 16 Indra, aliis locis Rudra est. *) 

Ita cum demonstrauerim, qua ratione ex multorum 
Marutum natura unus deus concreuerit, quem cum Indrae 
ui proxime congruere mirum non est, iam facilius est ad 
intellegendum, cur Mars cum Marutibus nomen, naturam 
cum Indra comniunicet; praesertim cum illud ipsum no- 
men, quod ad hanc ren efficiendam multum ualuisse in- 
telleximus, Vmbrica religio in Cerfo Martio seruauerit. 


*) Sunt qui putent uocibus gardhas et gardha cum Gothico 
hatrdja fem., nostro herde cognationem intercedere. Mihi quidem 
nostrum potius held masc., Germanicum uet. halit helit, Saxonic. 
helid huc uidetur pertinere. F&mininae autem uocis Hildr, quod 
Valkyriae nomen est, mentionem faciendi infra o00asio dabitur. 

Sed ne longius, quam opus est, a re proposita oratio 
aberret, iam ad (fermanos reuertamur, ut, quae numina 
in illorum mythologia Marutum Martisque partes susci- 
piant quantaque sit in hac quoque re Italorum Germano- 
rumque cognatio, uidcamus. 

Atque apud (ermanos quidem plures. Marutes non 
per unum, qui summus eorum et princeps uidebatur, esse 
submotos, ex illorum daemonum nomine, quos Mahren 
uel Mahrten patria lingua nominamus, satis apparet. Qui- 
bus Marutas aeque respondere atque Ribhavas, a Marutum 
natura non multum alieni, respondent iis geniis, quos 
Germani Alben siue Elfen, Scandinaui Alfar appellant, 
Kuhn in Hauptii Zeitschr. V, p. 490 demonstrauit. Hac 
igitur in re Germanos ab Indorum et haud scio an Indo- 
Germanorum religione non tam longe, quam Romanos rece- 
dere uidemus. Verum tamen idem, quem modo auctorem 
laudaui, A. Kuhn antiquiore tempore Wuotano Germano- 
rum deo, qui Indrae compar sit, eiusmodi nomina impo- 
sita fuisse arbitratur, quae Martis nomini essent simillima. 
Dicit enim in Hauptü Zeitschr. V, p. 493 adnot. ** haec: 
„Selbst im namen scheint in älterer zeit berührung (inter 
Martem scilicet et Wuotanum) dagewesen zu sein: man 
denke an den wilden jäger junker Marten und daran, daß 
das erntefest in vielen gegenden Norddeutschlands am Mar- 
imsabend gefeiert wird. Auch das Martins- oder Mertis- 
vöglein, das zum Venusberg führt, wird hierher gehören.“ 
Huic enim aui, qui Martini dicitur, picum Martium re- 
spondere uir ille doctus significat. 

Restat, ut, cum Martem Indrae uices tueri constet, 
qu& maioris Marutum numeri in religione Italorum uesti- 
gia indaganda nobis sint, exponam. 

Animos hominum bonorum mortuorum, qui daemones 
exsistant diisque aggregentur et munera diuina subeant, 
in Indorum mythologia modo Marutas et Ribhavas modo 
pilaras eosdemque Varunae Mitraeque sPagas nominari 

iam supra commemorauimus. (uae duo genera, ut pau- 
cis dicam, ita inter se differre uidentur, ut pilaras siue 
spagas in eiusmodi rebus, quae ad ethicam hominum ui- 
tam spectent, diuinam maiestatem ac potestatem nanci- 
scantur diuinarumque operarum fiant participes; Marutum 
Ribhavumque diuinitas in eo cernatur, quod deos lucidos 
in profligandis daemonibus tenebrosis adiuuent, terrae et 
agrorum ubertatem execitent atque omnino in natura rerum 
ulm suam diuinam ostendant. Quapropter illi — pitaras 
dico — ad Varunae et Yamae societatern perueniunt, qui- 
bus ita officia praestant, ut hominum actiones et bonas et im- 
probas custodiant, perpetuo de coelo ad terram commeent, 
prospero successu hominum erga deos piorum res fortunent. 
Of. Rgv. X, 10, 8; 14, 10; VII, 61, 3; Athv. IV, 16, 4. 

Huiusmodi imagines excelsas gens Zendiea quam 
maxime potuit puras et sinceras seruauit atque excoluit; 
id quod mirum non uidebitur, si memineris fidem ac disei- 
plinam Zoroastricam id potissimum egisse, ut naturalibus 
cogitationibus et imaginibus quam maxime abiectis ethica 
solum mythorum argumenta retineret. Quare non iniuste 
huc traxerim eos, quos libri Zendiei modo cpagö mithrahe 
mithrödrujem hicpöcemna (cf. Yasht Mithra 10) modo fra- 
vashayö nominant, qui cum uedicis Varunae speculatori- 
bus et Patribus plane congruunt, a naturali Marutum ui 
longius absunt. — Graecos autem hac quoque in re maxime 
ad orientalium populorum Indo-Germanorum religiones se 
applicare arbitror, quod apud eos et ipsos usque ad He- 
siodi quidem tempora illa, quae de Patribus et speculato- 
ribus Mitrae Varunaeque Indi, Eranii de Fravashibus sen- 
tiebant, licet inuenire; alia illa, quae ad cam uim animo- 
rum hominum defunctorum pertinent, quam in rerum 
natura cernas, omnino desunt. Ceterum cum hoc loco 
non possim, quin iterum ad egregiam illam Rothii in hoc 
genere commentationem: „Ueber den mythus der fünf men- 
schengeschlechter bei Hesiod“ lectores reuocem, illud unum 

adiciam, nonnulla, quae apud Hesiodum de hominibus 
aureae aetatis scripta sunt, prorsus plane eadem esse, at- 
que quae de deorum custodibus Rigveda praedicat. Huc 
spectat, quod, quemadmodum Rgv. X, 10, 8 de specula- 
toribus dieitur: tha ye carantı, sic Hesiodus praebet v. 125: 


n 3 y 
nravın poıtwvreg Er alav, 


dein quod utrique populo animis defunctorum iuris et 
facinorum improborum custodia et rerum secundarum 
cura mandari uisa est. ÜConferas etiam Hesiodi illud in 
uersu 126: srAovrodoraı et Rgv. X, 15, 7: 

rayim dhatta dägüshe märtyäya. 

Itali et Germani, ut iam ad eos oratio reuertatur, ea 
maxime re a ceteris illis, de quibus antea disputaui po- 
pulis, uidentur dissidere, quod duplicem illam animorum 
diuinorum uim ac naturam discernere utrique nequeunt; 
quippe apud quos, quid inter uaria illa munera diuina, 
et quae in gubernanda atque custodienda hominum uita 
uersentur et quae in rebus naturalibus cernantur, inter- 
fuerit, uel quibus geniis haec, quibus illa munera tribuenda 
eint, diiudicare uix possimus, 

Referendi sunt autem huc e religione Italorum illi, 
qui Manes Grenii Lares Semones nominantur, e Germanorum, 
quos Einheriar et Alfar Scandinaui, Alben uel Mahren 
Wuotanique agmen furibundum continentales appellant. 
Quorum quatenus pateat uis naturalis, quatenus ethica, 
haud facile quisquanı dixerit. Nam tametsi Manes ipso 
nomine quasi boni uel benigni hominum dii custodes esse 
significantur, Geniis fravashayö illae Zendicae multis in 
rebus respondent; tamen Lares, quos a Manibns et Ge- 
Diis separare uix quisquam ausit, cum in antiquo carmine 
fratrum Arualium una cum Semonibus inuocentur Mar- 
tisque comites esse uideantur, dii naturales terrenam agre- 
stermque fecunditatom gignentes non possunt non haberi. 
Rursus autem eandem Geniis uim subesse, tamquam ipso 

nomine indicatur, quod a radice gan (gigno) ducendum 
est. Quin etiam ıis hymnis, quibus Indra uel Rudra 
Marutesque in Rigveda laudantur, totum illud carmen 
Aruale uidetur esse simillimum; est enim tamquam, ut 
ita dicam, hymnus quidam in Rudrae Marutumque lau- 
dem conscriptus in Latinum sermonem conuersus. Quod 
carmen, ut eiusmodi nonnullas similitudines tangamus, huc 
apponere non alienum erit: 

E nos Lases iuuate 

Neue luerue Marmar sins incurrere in pleoris. 

Satur furere Mars limen sali, sta berber. 

Semunis alternei aduocapit conctos. 

E nos Marmor iuuato. 

Triumpe triumpe. 

Primum quod a Marte petitur, ne luem sinat incur- 
rere in populum, plane eodem modo Rudra, cuius filios 
Marutes esse iam supra uidimus, apud Indos (neque minus 
apud Graecos ’AnoAAwv) morbos grauiores et pestiferos 
in sua potestate habere, quos aut immitteret aut adimeret, 
credebatur. Idem uidelicet, qui exstingueret atque deleret 
deus homines resque humanas atrocitate sua, mederi mor- 
bis et opprimere eos putabatur. Ac si in calidiorum 
locorum caeli naturam accomodatur illud, quod in numi- 
num uel fulmini uel tempestati procellosae praepositorum 
manu morbos esse sitos dicunt, nihil aliud significari re 
illa manifestum est, nisi fulminibus tempestatibusque aörem 
feruidum purgari atque ita semina morborum plurima, 
quam luem uocant, remoueri. Hoc agentesIndi uedici Rudrae 
supplicant, ut uarias pestes repellat — Rgv. II, 33, 2: 


oy dmivag cätayasva. vishacih 
ut pestiferum telum declinet — ibid. 14: 
päri no heil rudräsya vrijydh 


ut ne laedat totam progeniem eorum, qui colunt eum — 
Rgv. VII, 46, 3: | | 

md nas tokeshu tänayeshu ririshah —; 
quocum conferatur cum illud „in pleoris“ tum precatio 
illa in circumagendis suouetaurilibus usitata, quam Cato 
in eo libro, qui est de Re rustica 141. prodidit: „Mars 
pater, te precor quaesoque, uti sies uolens propitius mihi 
domo familiaeque nostrae etc. Ac porro illud: 
„uti tu morbos uisos inuisosque, uiduertatem uastitudinemque 
calamitatem intemperiasque prohibessis defendas auerrun- 
cesque.“ Neque minus huc pertinent illa, quae saepissime 
commemorantur, Rudrae bheshajäni i. e. remedia morborum, 
quibus, cum idem midhvän et svapivätas „humifer“ et „suaui 
afflatu praeditus“ sit, luem pestilentiamque lenit et co@rcet. 
Prorsus idem apud Graecos est "AnoAlwv “Exaegyog (cf. 
Ludwig in Kuhnii Zeitschr. X, 450), qui Aosuov immittit 
in exercitum Achiuorum eodem modo, quo takman qui 
uocatur morbus Rudrae telum dicitur, Marmar qui uocatur 
auerruncus (quod idem fere ualet atque “Exaeoyos) 
luem in sua potestate habere putatur. 

Ad Rudrae naturam Marutes se appropinquare iam 
saepius diximus. Quamobrem si quidem recte illud: 
„sta berber“ uiri docti: „desiste uerberare equos tuos“ 
interpretantur, hoc ad Marutum agväs rettulerim, unde 
cognomen illi prishadagva, i. e. „equis coloris maculosi 
uecti“ acceperunt. Verum tamıen non minus licet de duo- 
bus Indrae equis cogitare, quibus nomen hari „flaui“ est. 
Cf. Kuhn in Hauptii Zeitschr. V, 489: „sowol dem Indra 
als dem Odhin wird das weiße roß beigelegt.“ 

Proprias autem Maruturm parties in carmine Fratrum 
Arualium Lases et Semunes tuentur, qui, cum Martis co- 
mites sint, inuocantur, ut agrorum fertilitatem procreent 
hominesque iuuent. Triumpe triumpe uero illud, quod 
in fine carminis exclamatur, haud inepte conferri potest uoci 
illi in Marutum hymnis saepissime usurpatae: evayämarut! 

Germanorum mythologia Einheriar appellat, qui cum 
Odhino in Valhalla sempiterna beatitudine fruuntur (sicut 

pitaras uedici cum Varuna et Yama regibus sadhämadam 
madantı Rgv. X, 14, 10.), immortalitatis potu recreantur, 
pugnando et certando inter se quotidie delectantur. 
Quorum quidem uis naturalis apparet et in eo, quod in 
tempestatibus uenatorem furibundum, cuius agmen etiam 
nunc haud raro uolgi animos solet horrore quodam afli- 
cere, comitantur, et quod deorum pugnis contra daemo- 
nes, imprimis Fenris lupum, sicut Marutes vritrahatyae, 
intersunt; ut legitur Grimnismäl uersus 23. a Simrockio 
in nostrum sermonem ita translatus: 


Fünfhundert thüren und viermal zehn 
wähn ich in Walhall. 

Achthundert Einherier ziehn aus je einer, 
wenn es dem wolf zu wehren gilt. 


Iam quid ii genii, quibus nomina sunt: ‚Alben Matren, 
significent, disputatione uix opus est: quorum de ui 
naturali Kuhnium satis multa disseruisse censeo. Quem 
uirum clarisimum ne illa quidem similitudo latuit, 
quae inter Mayutes et Valkyrias, feminas, ut ita dicam, 
Marutes Germanicae solum religionis proprias, inter- 
cedit; quarum equi, quotiescunque se concutiunt, effi- 
ciunt, ut e iubis rores in ualles et grandines frugiferae 
in altas arbores destillent; non aliter atque imbres fulmi- 
naque Marutibus tribuuntur, grando marutphala sanscritice 
h. e. Marutum fructus appellatur. Of. Kuhn in Hauptiüi 
Zeitschr. V. p. 489. Quin etiam nomina nonnulla Valky- 
riarum cum epithetis quibusdam Marutum radicem atque 
originem communes habent. Quid enim aliud significari 
censes nomine Valkyriae Mist (quod uocabulum hodie 
quoque in sermone Anglorum idem ualet quod Graecum 
öuiyAn, sanscriticum megha) atque quod Indico adiectiuo 
midhvans significatur? An in alia ulla notione nomen 
Hildr natum uidetur esse, atque quae subiecta est sans- 
critico gardha uel cardhas, Vmbrorum (erfo? 

Valkyriae rursus et Idisae quae uocantur (cf. Simrockii 
Handbuch p. 378.) seiungi ab Einheriis non possunt, quos 
pugnantes adiuuant, interfeetos in proelio ad Odhini 
caelum portandos eligunt, nectaris cornua potoria mini- 
strando delectant. Of. Grimnismäl 36. Dämisaga 36. Itaque 
ab hac parte non minus id, quod supra statuimus, com- 
probatur, in Germanorum religione aeque atque apud 
Italos notiones naturalem et ethicam animorum humanorum 
ad divinos honores euectorum, cum a principio essent 
distinctae, inter se paullatim esse mixtas atque confusas. 

lIam cum hactenus disputatio processerit, unum illud 
Semonis Semonumgue nomen, quod saepius attigimus, dili- 
gentius paullo considerare propositum est; in quo con- 
siderando fieri non poterit, quin iterum ad summum deum 
naturalem non solum Italorum Germanorumque, uerum 
etiam Indorum et Indo- Germanorum reducamur. Cuius 
ego nominis, ut omittam ueterum sententias, duas potissi- 
mum deriuationes etymologicas inuenio, quarum altera 
est usitatior et ab Hartungo Prellero Bre&alo uiris doctis- 
simis probata. Volunt autem illi nomen Semonis ab 
eademradice duci, quae sub uocabnlis „sero semen semino“ 
latet. Cf. Hartung Religion der Römer I, p. 41 sqgq.; 
Preller Röm. mythol. p. 80.; M. Bre&al Hercule et Cacus 
p. 56: „Le mot Semo s’explique de lu mäöme: il designe 
un dieu »residant a la fecondite de la nature“ Altera 
est et plane diuersa Mommsenii deriuatio, quam propo- 
suit in Corpore Inscript. Latin. I, p. 10., cum ait: „Equi- 
dem ni fallor, quisquis supra humanam naturam est siue 
deus quicumque, semo est, quod et cum etymologia facile 
conciliatur, nam se priuatinum et homo coniuncta uerbum 
efficere potuerunt,utex neethomine factumest nemo, 
et ab illis (Martianı Capellae et Fulgentii, quos paullo 
ante Mommsen memorauit) explicationibus ita recedit, ut 
in iis ueri uestigia quaedam inesse appareat, et maxime 
commendatur Semonis Sanci cum Dio Fidio comparatione 

et huius tabulae (h. e. Carminis Arualis) in ipsa clausula 
cunctorum Semonum inuocatione.“ Mommsen igitur uocem 
Semo antiquitus Sehemo sonasse et compositum fuisse 
arbitratur. 

Quid? quod hanc interpretationis etymologicae uiam 
a Mommsenio demonstratam ingressi formam Sehemon 
uiuam quidem in ueteriore lingua, nec tamen compositam 
fuisse, sed de radice sanscritica sah, Indo- Germana 
sagh, quam Graecus sermo praebet in uerbo &xw (cf. 
&0x0v pro Eoexov) repetendam esse contendimus? Nam 
spirantem h in linguis Italicis inter uocales duas nonnum- 
quam prorsus euanescere nemo ignorat; quo in genere, 
si exemplis opus fuerit, satis erit mentionem facere et 
ipsius illius, quod Mommsen protulit, uocabuli „nemo“ et 
Latini „wia“, Osciei „veia“, quod ex vehia ortum et ad 
radicem vagh referendum est Lituanoque vezE accurate 
respondet. Qua in explicatione si quis parum acquieuerit, 
licebit eum talem sonorem transitum sumere, ut, primitiua 
aspirata gutturali 9 in mediam g delapsa (id quod per- 
saepe fit in lingua Latina), ex radice sagk formatum sit 
nomen Segmon, quod non aliter in Semon mutatum est, 
atque exagmen in exämen, subtecmem subtegmen in subtemen. 
Conferas alia huius generis exempla apud Schleicherum in 
Comp. d. vergl. gramm. 8. 157, I, a., apud Corssenium in 
Aussprache und vocalismus d. lat. spr. p. 634. sqq. 

Iam uero nimio opere me monent Celtica et Germa- 
nica dei nomina, quae comparare Semoni uelim, quam ut 
licere mihi putem antea exponere, uel quo spectet uis 
Semonis uel qualia huius ego nominis uestigia in hymnis 
uedicis repperisse mihi uidear. Ac primum quidem quis 
est, qui quidem populorum illorum rerum mythologicarum 
peritus sit, cui non in mentem ueniat Mars ille Celtarum, 
qui (ut a Grimmio perhibetur D. myth. p. 344. adnot. 7, 
p. 1214.) modo Sigemon modo sSegemon modo Segomon 
appellabatur? Cui Marti Segomoni, si Gruteri Inscriptio- 

nibus LVIII, 5. fidem habemus, in ciuitate Sequanorum 
sacra fiebant. Quem quidem deum haud inepte a Grimmio 
locis supra allatis, a Kuhnio in Hauptii Zeitschr. V, pag. 
493. adnot. * ® cum Germanorum heroe uel potius deo 
Sigemund comparatum esse uideo.. Cum autem, qualis 
inter illos deos, imprimis Semonem Sancum inter et Ger- 
manorum Sigemund, notionum cognatio intercedat, infra 
consideraturi simus, primum, qua ratione nominum formae 
inter se conciliari posse arbitrer, exponam. Et primum 
quidem quin Latina et Celtica nominis formis radix sagh 
contineatur eodem suffixo man, quod est in pulmön-, 
sermön-, Graeco nyeuov-, instructa, uix ullam habet dubita- 
tionem; quam terminationem modo uocali aliqua littera 
intercedente cum stirpe conecti, modo ad ipsam radicem 
adiungi satis constat. Latere autem sub Germanico dei 
nomine eandem quidem radicem, id haud scio an omnes 
facile, cum non absit nisi quam proxime uox neutra 
Gothorum sigis, nostra sieg, concedant; sed plerisque 
adhuc quasi compositum quoddam Sigemund esse uisus 
est. Verum ego, cum iam aliam uocis illius explica- 
tionem propositurus sim, impetrare a me nequeo, quin. 
alia etiam huiusmodi uocabula, imprimis nomina propria 
Germanorum in mund terminantia uel eadem uel 
certe simili ratione explicanda esse credam. In per- 
multis autem, quae huc pertinent, id genus etymologiae, 
quod in ore populi uersatur (volksetymologie), non nihil, 
ut mihi quidem uidetur, ualuit. Cuius rei excmplum 
apud omnes peruolgatum est nostrum leumund, Germanic. 
uctus kliumunt, quod ad Gothic. hliuman eandem plane 
rationem habet quam Sigimunt siue Sigemund ad Lat. 
Semon-, Celtic. Sigemon. Litteram enim d (in dialecto 
ueteriore ?) phonetice, ut ita dicam, nominibus nonnullis 
Germanieis, quorum suffixa in » desinunt, haud raro 
accrescere plerisgue adhuc uiris doctis locupletissimo 
Boppio auctore probatum est. Of. Boppii Vergleichende 

grammatik edit. alt. $. 803., Schleicheri Compendium 
8. 219. Quamquam ego me ad eorum potius sententiam 
applicare malo, quibus, cum non tollant quidem funditus 
illam nominum amplificationem (cf. niemand et uetus 
nioman mieman), tamen plerumque terminationes illas 
linguae nostrae und et mund ad primitiua suffica ant 
et mant reuocare magis place. In quibus Kuhnium po- 
tissimum et Schweizerum commemoro, qui, cum animad- 
uertant, ant et an, mant et man suffixa — ut in Graeco 
Övouar- et ovoualvw pro ovouavjw, in Latino nomen et 
cognoment-um, unguen et unguent-um — plerumque inter se 
esse finitimas: formas in # cadentes antiquiores esse uo- 
lunt, e quibus an et man per debilitationem orta sint. 
Of. Zeitschr. für vergl. sprachf. I, p. 380; III, p. 345. 
Denique ne id quidem mirum esse potest, quod in nostro 
sermone themata nominum suffixis primitiuis ant et mant 
instructorum uocali littera (plerumque a) adiuncta ampli- 
ficantur; qua ratione, ut exemplis utar, factum est, ut 
sanscritico gvan, Graeco xvv-in (rermanica lingua thema 
hunda, Gothico hliuman thema German. uetus hliumunta 
.respondeat. Nonne enim idem participia omnia prae- 
sentis in lingua Gothorum experta sunt? Nonne 
idem prorsus apud Indos, idem apud Latinos fieri 
uidemus, cum hi praeter ‚unguen et cognomen themata 
formauerint unguento- et cognomento-, illorum uero lingua 
paene innumerabilia huius generis exempla praebeat, e 
quibus haec enumerare placet: danta acmanta simanta 
hemanta vasanta? Cf. Ebel in Kuhnii Zeitschr. IV, p. 322 
sqq.; Kuhn ibid. I, p. 378. Quod autem scriptum est 
apud Heynium in Kurze laut- und flexionslehre der altger- 
man. sprachstämme pgg. 251 et 299: nomina propria in 
mund (munt) et und, ut Germanicum Sigemund, norroena 
Sigmundr Saemundr Voelundr, eorum sequi nominum de- 
clinationem, quae in % uocalem terminantur; iam ne huic 
quidem thematum illorum amplificationi quod comparemus, 

certissimum deest exemplum. Neque enim alia inter 
Gothicam uocem tunthu et sanscrit. dant uel danta ratio 
intercedit atque inter Sigimuntu et formam illam quam 
posuimus Indo-(sermanam Saghamant uel Saghamanta. 
Cf. Ebel, in Kubnii Zeitschr. IV, 323. Idem autem hie 
transitus nonne etiam iis statuendus erit, qui compositum 
esse uolent nomen proprium Sigemund, cuius compositi 
membrum alterum substantiua uoce mund contineatur? 
Nam ne huius quidem uocis thema in u terminatur, uerum 
potius aut munda aut mundi thema ponendum est, ut ex 
iis casuum formis, quas ex scriptoribus excerpsit Graff 
(Althochd. sprachschatz), satis uidetur elucere. Vox autem 
illa norroena mund, germanic. uetus munt eadem est quae 
Latinorum manus atque eandem habet duplicem significa- 
tionem; cum aut ipsam manum, membrum scilicet corporis, 
aut potestatem uel tutelam alicuius rei legitimam significet. 
Cf. J. Grimm in Hauptii Zeitschr. VII, 461, Lottner in 
Kuhnii Zeitschr. VII, p. 167. Itaque aut „manu uictrice 
instructum“ aut „praesidium uictoriae siue ad 
uictoriam pariendam“ nomen Sigemund interpretari 
plerumque solebant; qualem quidem interpretationem in 
nonnullis iis nominibus, quae in mund terminantur, adhi- 
bendam esse minime equidem negauerim. 

Iam uero quaenam est ea nominum illorum Semo 
Sigemon Sigemund significatio, in qua nata sunt? Ac radi- 
cis quidem sagh sensum principalem fuisse: fortem esse, 
ex quo notiones sustinendi pollendi superandi facile ori- 
antur, Aufrecht docuit in Kuhnii Zeitschr. I, p. 355. Ne- 
que dubitari potest, quin saepissime in Rigvedae carmini- 
bus de lucidis diis uietoribus eadem radix et in actiui et 
in medii formis usurpetur. Sic Rgv. VIII, 19, 20. Agnis, 
cui hoc loco Vritrae pugna tribuitur, ita inuocatur: 


bhadräam mänah krinushoa vritratürye yend sa- 
mälsu säsähah 


’ 

äva sthird‘ tanuhi bhüri cardhatäm vanemä te 
abhishtibhih 
Faustum animum sume in Vritra superando, quo 
in proeliis uincere consueuisti. Vires debilita multa 
pollentium, uincamus te adiuuante. 
Marutes autem et Märuta, quos praeter ceteros maxime 
fortitudine in pugnis aöriıs et caelestibus excellere iam 


persaepe commemoraui, hunce in modum a uate uedico 
laudantur Rgv. VI, 66, 9: 


prda citram arkam grinate turdya märuldya 
svätavase bharadhvam 


ye sähänsi sahasä sähante rejate agne prithivi 
makhebhyah 


Proferte clarum hymnum canenti ualido Märutae 
suo uigore florenti; qui uires ui uincunt— tremit, o Agni, 
tellus —, alacribus. 


Praeterea magnus adiectiuorum numerus ex radice 
sah ortus est in sermone uedico, quae enumerare longum 
est. Quorum plurima collegit A. Weber in Specimine 
Väjasaneya-samhitae II, pgg. 129, 150. Nobis quidem 
duas ex illo numero uoces afferre placet: adiectiuum 
sahasvant et participium medii sakamäna. Nam illud qui- 
dem formae Germanicae Sigismund, quae idem ualet quod 
Sigemund, lucem uidetur afferre; cum utrumque, et sa- 
hasvant et Sigismund, a neutrali themate indog. saghas 
(= sanser. sahas = goth. sigis; cf. Aufrecht 1. c. adnot.) 
profectum sit. Quin etiam Th. Benfeyo et L. Meyero 
' uiris doctissimis, cum nihil inter suffixa mant et vant in- 
teresse censeant, nomina Sigismund et sahasvant prorsus 
plane eadem esse dicere liceret. 

Multo autem. plus ualet ad id, quod nos consequi 
uolumus, participium medii sahamäna, quod de Indra et 
Rudra usurpatum inuenio. Of. Rgv. X, 103, 5, ubi etiam 

sahasvant et sahojü (1. e. tamquam in fortitudine natus, 
innata fortitudine praeditus) legitur: 
balavijnäyah stavirah pravirah sahasvan vdji' sa- 
hamäna ugrah 
abhiviro abhisatod sahojä jaitram indra ratham 
d tishtha govit 
Robore insignis, firmus, summus uir, fortis, stre- 
nuus, uictor, ingens; a uiris circumdatus, a militibus 
circumdatus, in fortitudine natus triumphalem, Indra, 
currum ascende, (qui)boum inuentor(es) ! 
Rgv. VII, 46, 1: 
imä rudräya sthiradhanvane girah kshipreshave 
deväya svadhä’one 
ashälhäya sahamändya vedhäse tigmäyudäya bha- 
ratä grinötu nah 
Haec Rudrae, firmo arcu armato, carmina, celeri 
sagitta instructo deo, qui suae potestatis est, inuicto, 
uictori, ordinatori, acutis armis instructo, efferte; ex- 
audiat nos! 

Ac propterea quidem maxime uox sahamäna huc 
pertinere uidetur, quod, cum ipsum sahamant siue saha- 
man adiectiuum desit, haec proxime ceterorum adiectiuo- 
rum e radice sak ortorum ad illa nomina Semo Sigemon 
Sigemund accedit. Nam suffixo partieipii medii mäna in- 
tercedere nonnullam cum suffixis mant et man cognatio- 
nem, omnes fere, qui inquirunt in naturam linguarum 
Indo-Germanarum, uiri docti consentiunt. Quain re haud 
scio an nulla probabilior quam Schweizeri sententia uide- 
atur, quam exprompsit in Kuhnii Zeitschr. III, p. 346. 
Volt enim Schweizer primum e suffixis man? et ant, quae 
antiquissima sint, per debilitationem fieri formas man et 
an, deinde has ipsas formas rursus adiuncta uocali a et 
gunatione amplificari, et quodam modo crassiores soli- 
dioresque reddi. 

(Juae quoniam exposui, nouam mihi inter summos 
illorum populorum deosa naturales communitatem assecu- 
tus esse uideor: summi enim dii, ut Indra Mars Odhin, 
cum fortitudinem praestent in opprimendis hostibus et 
sibi et hominibus infestissimis, in uniuersum uictores cogno- 
minantur. Eiusmodi autem cognomen pluribus diis im- 
poni posse cum per se intellegitur tum Latinae religionis 
exemplo satis comprobatur, ‘quae praeter Semonem San- 
cum maiorem Semonum numerum cognitum habebat. Iam 
Semones qui fuerint, quemadmodum de iis supra dispu- 
taui, non est quod pluribus exponam: Marutes nimirum 
sunt Italici, Martis dei comites sociique. Ex quo effiei 
uidetur, ut Semo Sancus Sabinorum idem qui Latinorum 
Mars sit, princeps uidelicet Semonum, sicut Indra et 
Märutas et pitä Marutäm et vritrahantamas horum deorum 
est. Ac re uera non tam ego, quam Breal (Hercule et 
Cacus p. 55), Varronem errasse dixerim, cum Herculem 
in iis sacris, quae ad aram maximam fieri solebant, in 
Martis loeum antiquitus substitutum esse suspicaretur. Of. 
Macrob. Sat. III, 12; Seruius ad Aeneid. V11I, 275. Nam 
et Salios, qui solemnibus illis sacrificiis ad aram maximam 
in Herculis honorem institutis intererant, nullius nisi 
Martis dei sacra curasse constat inter omnes, et ex car- 
mine fratrum Arualium, quam arcta Martis Semonumque 
coniunctio sit, facile potest intellegi. Nihilominus tamen, 
si recte Br6al Iouem latere sub Semone Sanco uidit, ne 
ab huius quidem dei natura cognomen Semonis alienum 
est; nam Juppiter ut ethicum ita haturale summum numen 
semper habebatur. 

De Sigemundi Germanici dei ui ac natura non est, 
quod fusius disputemus. Hunc enim deum idem ualere 
quod Odhinum constat, cum Odhin Sigmundr in Scandina- 
uorum poematis cognonminetur (cf. Grimmii D.myth. p. 344) ; 
hunc non minus constat in epico Anglosaxonum carmine 
Beovulf eandem illam pugnam draconeam subire, quam 

Nibelungias, heroicum Germanorum carmen, et Edda Sig- 
frido siue Sigurdho tribuunt, qui filius Sigemundi uolgo 
perhibetur. Quod autem pugna ill ad fillum a Sige- 
mundo uel Odhino patre deferri uidemus, idem prorsus 
fieri in mythologia posteriore Indorum Kuhn commemo- 
rauit in Hauptii Zeitschr. V, p. 487; quippe quorum in 
carminibus epicis non Indra, sed Arjuna, filius Indrae, 
Vritram daemonem caedens induciturr. Quid? nonne 
Graeei et ipsi ad ‘Hoaxi&a heroem, filium hög, easdem 
Pugnas uidentur detulisse, quas ueteriore tempore ipsius 
patris fuisse probabile est ?*) 

Atque etiam, si ea, quae de mythico lliadis argu- 
mento et de proeliis Troianis Sonne sentit **), sequi licet, 
nomen “Extopog ducis fortissimi huc referendum uidetur. 
Quod nomen, cum in lingua ee Indo-Germanorum 
non possit nisi saghtar sonasse (cf. G. Ourtius in Kuhnii 
Zeitschr. I, p. 36), lingua sanscrita seruauit in sodhar, cuius 
loco uedicus sermo antiquiorem formam sädhar siue sälhar 
praebet. Of. Rgv. VII, 56, 23: 


bhü’rs cakra marutah pitryäani ukthäni yd vah 
casyänte purd cit 

marüdbhir ugrah pritanäsu sälha marüdbhir st 

sänitäd vdjam droä 


*) Geterum hoc loco non praetermittam id quod in ipso scri- 
bendo in mentem occurrit: fieri posse, ut inter Hagenum, qui per- 
fidus Sigfridi in Nibelungiade inimicus est, Eddicum Högni et La- 
tinorum Cacum cognatio aliquas etymologica intercedat. Sed haec 
ut parum certa derelinquo. 

**) Cf, Sonne in Kunii Zeitschr. XV, p. 106: „Die mythische 
basis der Ilias liegt im wetterkampf, doch in widerstreitender auf- 
Jassung. Nach troischer aujfassung haben wir hier den kampf ge- 
gen himmelstürmende vritäni, die sich des sonnenhorts, der him- 
melsflut (der wasserfrau,) bemächtigen wollen; nach hellenischer 
auffassung den kampf gegen die wolkenburgen der vriträni, welche 
nach gelungenem raube de repetundis belangt werden.“ 

Multum effecerunt, o Marutes, a patribus tradita 
carmina, quae uobis canuntur antiquitus. Cum Marutibus 
ingens in proeliis uictor, cum marutibus profecto (est) 
donator strenuitatis eques. 

Sigemonem Celtarum, de quo aliud nihil memoriae 
proditum est nisi Martem esse eum, deum bellicum uix 
possumus non habere. Huc cum accedat, quod Odhm 
quoque et Mars bellicis rebus, bellicae fortunae, bellicae 
uictoriae postea praefuerunt, trium illorum populorum 
deos bellicos ex iisdem radicibus ortos esse uidemus: uno 
enim eodemque modo qui deus in pugnis naturalibus for- 
tem se atque uictorem praebuerit, is in uniuersum deus 
uietor uietoriae belloque praeponi coeptus est. 

Sed haec quidem hactenus. Vereor profecto, ne 
in iis, quae disputando disserendogque assequi conatus 
sum, nimis saepe nominum similitudines persecutus sim, 
cum multos possem ritus praecipue mythicos et caerimo- 
nias religiosas, quae magnam partem ab ultima antiquitate 
repetendae sunt, describere atque inter 'se comparare,. 
Quae si quis diligentius perscrutatus erit, non dubito, quin 
maiorem etiam arctioremque appareat esse illorum popu- 
lorum cognationem. Sed impetrare a me non possum, 
quin nonnulla eius generis praeter cetera maxime excel- 
lentia enumerem. Huc autem pertinet magna illa in sa- 
erificiis equinis et in capitis equi immolati caerimoniis 
congruentia; huc spectat similitudo eorum sacrorum, quae 
ueris initio miro quodam consensu et in Italia fieri sole- 
bant et in nostra patria partim hodie quoque fiunt; de qui- 
bus optime Kuhn disseruit loco saepius allato, in Hauptii 
Zeitschr. V, p. 477 sqq. Huc non minus referenda uiden- 
tur multa ex iis religionibus, quas et in auibus animali- 
busque sacris, in auguriis atque auspiciis et in omni fere 
genere diuinationis utraque gens obseruabat. Üonferan- 
tur enim, ut exemplo res comprobetur, runge quae uocan- 
tur Germanorum atque illa, quae per runas hasce fiebat 

diuinatio et rerum futurarum praedictio, quam Tacitus 
describit in Germania cap. 10, cum sortibus Praenestinis; 
quas cortes Cicero in Diuinatione II, 41,85 prodidit per- 
fracto per Numerium Suffucium quendam saxo erupisse 
in robore insculptas priscarum litterarum notis, quas idem 
ait (ibid. 86) Fortunae monitu pueri manu misceri atque 
duci. Cf. Prelier Röm. myth. p. 561, Marquardt Handbuch 
der röm. altertümer IV, p. 103. 

Huiusmodi denique quiddam Preller uidisse uidetur 
in iis, quae de Iano deo exposuit Röm. mythol. pgg. 151. 
152; ad quem deum, cum solem significet, eodem prorsus 
modo fontium fluuiorumque origines referuntur atque ad 
Germanorum deos Pholum et Balderum. Cf. Grimmii 
Deutsche mythol. p. 207. Dicit enim Preller, ut ipsius 
uerbis utar : „wenigstens wüßte ich einen ähnlichen glauben 
von der sonne in griechenland nicht nacheuweisen; wol aber 
finden sich spuren desselben glaubens in der deutschen und 
scandinavischen mythologie, wo Phol unh Balder zugleich 
sonnen- und quellengötter sind.“ Qua in re iterum, ut sae- 
pius, Italoes Germanosque non tantum a religione Indo- 
Germana, quam Graecos desciuisse apparet. Indo-Ger- 
manis enim, cum Ooceanum nondum haberent cognitum, 
aetheriae regiones undarum,. fluminum, marium, quibus 
terra rerumque uniuersitas circumfusa sit, plenae esse 
uisae sunt. Uf. Roth in Zeitschr. der deutschen morgenländ. 
gesellsehaft II, p. 224. Quas imagines Itali et Germani 
incolumes retinuerunt, Graeci maximam partem ad ipsum 
mare transtulerunt; quippe quorum deus Iloosıdav aeque 
atque Varuna in Indorum brahmanicorum religione e cae- 
lesti solis lucisque numine deus marinus euaserit. Cf. Kuhn 
in Zeitschr. für vergl. sprachforschung I, pgg. 455—457. 


Hermannus Osthoff de uita sua. 


Natus sum anno h. s. XLVII, die XVIII. mensis 
Aprilis, Billmerici, qui uicus est in Westfalia. Patre utor 
Francisco, matre Lisetta, e gente Bimberg, quos uiuos 
adhuc pio animo ueneror. Fidem profiteor euangelicam. 
Litterarum primordiis imbutus sum primum per quinque 
annos apud ludi magistros, dein per biennium et semestre 
in schola Latina Unnaensi. Inde a uere anni LX]I. in numero 
discipulorum gymnasii Gueterslohensis fui, cui tum praeerat 
Theodorus Rumpel, Praeter quem praecipua erga me bene- 
uolentia mesibi deuinxerunt, quorum egregia usus sum disci- 
plina per spatium annorum quatuor et semestre, Petermann 
et Muncke. Maturitatis testimonio instructus auctumnali anni 
LXV. tempore academiam adii primum Bonnensem, phi- 
lologieis studiis operam nauaturus. Sed mox me litterae 
sanscritae linguarumque Indo-Germanarum comparationis 
studium in dies magis allicere coeperant. (Juam ob rem, 
cum ter sex menses Bonnae commoratus essem, Tubingam 
me contuli, ut eiusmodi studia, quorum elementa me do- 
cuerat Gildemeister, Rothio duce continusrem. Post annum 
et dimidium Berolinum migraui, in qua urbe hiemem hanc 
nouissimam transegi. Vnde reduci contigit mihi, ut hanc 
almam litterarum uniuersitatem Rlıenanam denuo uiserem. 

Scholis per hosce annos interfui uirorum doctorum 
Bernaysii Gildemeisteri Iahnii Simrockii Springeri Vseneri 
Knodtii B. Meyeri Bonnensium, a Kelleri Michaelis 
Rothii Teuffelii Tubingensium, Steinthalii Weberi Bero- 
linensium. Quibus uiris omnibus optime de me meritis 
gratias ago quam maximas, imprimis autem .Gildemeistero 
Rothio Webero, quorum potissimum operae debeo, si quid 
in linguae sanscritae cognitione studiisque linguarum com- 
paratiuis profecero. 


Sententiae controuersae. 


1. Naturale uniuscuiusque mythi argumentum prius, 
cetera omnia posteriora putanda sunt. 

2. Quam rationem fabularum explicandarum mytho- 
logia comparatiua sequitur, plane oppositam esse censeo 
ei doctrinae, quae ab Euhemero nomen et originem duecit. 

3. Buddhae religionem ac disciplinam non tam no- 
cuisse, quam profuisse septemtrionalibus et austrionalibus 
Asiae populis contendo. 

4. Vocem norroenam hvergelmir, quam Grimm in- 
terpretatur „der rauschende keßel“, iisdem uocabulis conti- 
neri, quae in uedico sermone caru et gharma sonant. 

5. Quam non sibi constans orthographia nostra- 
tium sit, apparet ex uocabulo mist, quod rectius mihst 
scriberetur. 

6. Etiam in Italorum linguis occurrit ea sonorum 
commutatio, quam lauiverschiebung in linguis Germanicis 
uiri docti uocant; atque inueniuntur quidem exempla con- 
sonarum mutarum non modo de primitiuo gradu, sed etiam 
de secundario demotarum. 

7. Vt linguarum comparationis studium rite colatur 
et augeatur, non minus seminaria institui necesse est, 
quam ad iuuanda studia philologica. 

